Woord: Gholf | Maroela Media
Foto ter illustrasie (Foto: Rudy and Peter Skitterians/Pixabay)
Nie al die gholfterme wat ons in Afrikaans gebruik, is direkte vertalings uit Engels nie. Afrikaanse gholfentoesiaste het self ook met etlike nuutskeppings vorendag gekom.
Die Engelse "drive" van die bof af word in Afrikaans byvoorbeeld 'n bofhou genoem. In Engels heet die stok waarmee so 'n "drive" uitgevoer word, 'n "driver". Baie Afrikaanse spelers praat sommer van 'n "drywer", maar die regte naam vir dié stok is die nr.1-stok.
Vir die Engelse "putting green" is die mooi Afrikaanse woord setperk geskep. In Afrikaans is "bunkers" sandkuile en 'n "approach shot" is 'n naderhou.
Na 'n "long shot" verwys 'n mens in Afrikaans as 'n plofhou. Dit is 'n hou wat die bal hoog die lug in laat trek, waarna dit as't ware neerplof en net daar op die setperk bly lê. 'n "Wedge shot" is 'n kaphou. Die speler kap na die bal om dit by of op die setperk te kry.
As 'n speler gelyk aan baansyfer speel, word in Engels gesê hy of sy speel "on par", aangesien sekere afstande gestandaardiseer is. Vir die Engelse woord "par" gebruik Afrikaans die woord syfer, byvoorbeeld "syfer 3" of Syfer 4". Syfer dui die getal houe aan wat 'n speler na 'n spesifieke putjie toe moet speel.
Wanneer 'n speler een hou meer as die baansyfer speel, praat die Engels van "bogey", wat spook beteken. In Afrikaans word gewoon gesê jy is een oor (die baansyfer), 'n "double-bogey" is twee oor baansyfer, 'n "triple-bogey" drie oor baansyfer, en so meer.
Die Engelse "birdie" kom van 'n slengwoord wat 'uitsonderlik' beteken: "That was a bird of a shot!" So word gesê as 'n speler van die skoonveld af 'n uitstekende hou slaan. In Afrikaans is dié "bird" met voëltjie vertaal. As 'n mens "'n voëltjie slaan", slaag jy daarin om die bal in die putjie te laat land met nog een hou oor. Jy voltooi dus die putjie met een hou minder as of onder die baansyfer, dit is die veronderstelde getal houe wat vir die voltooiing van die betrokke putjie nodig geag word.
'n Speler wat dit regkry om twee houe onder die baansyfer te eindig, behaal 'n arend. Wie 'n arend aanteken, presteer baie goed.
Drie houe onder baansyfer, wat 'n uitsonderlike prestasie is, word 'n albatros genoem en ná 'n albatros kom 'n kondor.
Die laaste voël wat 'n speler kan aanteken – vir 'n enkele sessyfer-putjie-kolhou (Engels: "hole in one") – is 'n volstruis. Dat 'n speler daarin geslaag het om so 'n hou te speel, is egter nog nooit gerapporteer nie, want dié afstand van bof tot putjie is geweldig lank.
Deel van: Gholf, Taalgebruik
Oulik. Ons kon hartoorplantings en kernwapens kafdraf in Afrikaans. Dus is gholfterme heel maklik.
Ek dink egter die term no. 1 stok hierbo is verkeerd. Ek sou sê No.1 hout aangesien daar ook 'n no.1 yster bestaan (alhoewel dit nie in baie moderne sakke 'n tuiste het nie).
Ons het mooi woorde vir gholfterme maar die sport se naam self word net anders gespel as in Engels. Kry 'n Afrikaanse woord vir die sport om regtig oulik te wees!